'ભારતને વિકસિત બનાવે તેવા યુવાઓ યુનિવર્સિટી તૈયાર કરે'
નવગુજરાત સમય | Publish Date: Jan 25 2018 12:14AM
'૨૧મી સદીમાં ભારત વિકસિત દેશોની શ્રેણીમાં આવે તેવી મહત્વાકાંક્ષા છે. ભારતને વિકાસશીલ અવસ્થામાંથી વિકસિત અવસ્થામાં એક છલાંગ લગાવવાની જરૂર છે, અને એ છલાંગ લગાવવા માટે યુવાઓને ભારતના વિશ્વ વિદ્યાલયો તૈયાર કરે, આ પ્રકારની અપેક્ષા ભારતના વિશ્વ વિદ્યાલયો પાસે રાખવામાં આવી રહી છે.' એમ ગુજરાતના રાજ્યપાલ અને ચાન્સેલર ઓ.પી.કોહલીએ વલ્લભ વિદ્યાનગર સ્થિત સરદાર પટેલ યુનિવર્સિટીના ૬૦મા પદવીદાન સમારોહમાં જણાવ્યું હતું.
સરદાર પટેલ યુનિવર્સિટીના પદવીદાન સમારોહમાં વિવિધ ફેકલ્ટીમાં શ્રેષ્ઠ દેખાવ કરનાર વિદ્યાર્થીઓને ૧૧૬ ગોલ્ડ અને ગોલ્ડ પ્લેટેડ મેડલ એનાયત કરવામાં આવ્યા હતા. આ પ્રસંગે રાજ્યપાલ ઓ.પી.કોહલીએ જણાવ્યું હતું કે 'વિક્સિત ભારતની કલ્પના કરીએ છે પણ તે વિક્સિત ભારત સુખી સંપન્ન, અમીર, ધનિક કે શક્તિશાળી લોકો માટે હશે કે ભારતમાં જેનો મોટો વર્ગ છે તેવા ગામડામાં વસતાં પછાત, નિરક્ષર અને ગરીબ લોકો માટે હશે. વિકસિત ભારત કોના માટે હશે તે સવાલ અતર્ગત મહાત્મા ગાંધીની પુસ્તક મારા સ્વપ્નનું ભારતમાંથી દિશા મળી રહે છે. પુસ્તકમાં મહાત્મા ગાંધીએ લખ્યું હતું કે, દેશ સ્વતંત્ર થયો ત્યારે જ માનવામાં આવશે જ્યારે દેશમાંથી નિરક્ષરતા, નિર્ધનતા અને વિષમતા સમાપ્ત થઇ જશે. પરંતુ આજની સ્થિતિમાં ભારતમાં નિરક્ષરતા, નિર્ધનતા અને વિષમતા છે ત્યારે ગાંધીજીના સ્વતંત્ર ભારતનું સ્વપ્ન પૂર્ણ કરવા માટે યુવાઓની ભૂમિકા મહત્વપૂર્ણ છે. સાયન્સ અને ટેક્નોલોજીની સદીમાં આધુનિકતા પાછળની દોડમાં આપણે દેશની સમૃધ્ધ સંપન્ન વિરાસત અને પરંપરાને વિસરવી ના જોઇએ. જેથી હવે જે નવભારતનું નિર્માણ થશે એમાં એક તરફ સાયન્સ અને ટેકનોલોજી અને બીજી તરફ પરંપરા અને વિરાસતનું રક્ષણ કરવું પડશે.' આ પ્રસંગે પદ્મભૂષણ અને કમિટી ફોર નેશનલ એજ્યુકેશન પોલિસીના ચેરમેન ડો.કે.કસ્તૂરીરંગને દીક્ષાંત પ્રવચન આપતાં દેશની સફળતા માટે યુવાઓની ભૂમિકા વિશે વાત કરી હતી.
પ્રારંભમાં સરદાર પટેલ યુનિવર્સિટીના વાઇસ ચાન્સેલર ડો.શિરીષ કુલકર્ણીએ સ્વાગત પ્રવચન કરતાં યુનિવર્સિટીની સિધ્ધિઓ અને કાર્યોનો અહેવાલ રજૂ કર્યો હતો. આ પ્રસંગે કલેકટર ડો.ધવલ પટેલ, જિલ્લા વિકાસ અધિકારી અમિતકુમાર યાદવ, ઇન્ચાર્જ રજિસ્ટ્રાર એન.કે.ભટ્ટ, મેડિકલ ફેકલ્ટીના ડીન ડો.હિમાંશુ પંડયા, પોલીસ વડા મકરંદ ચૌહાણ, અમેરિકાની જે.પી.લેબોરેટરીઝના ડો.ગોરધન પટેલ, ડો.સુભાષ પટેલ, સિન્ડિકેટ સભ્યો, સેનેટ સભ્યો, ફેકલ્ટીના ડીન, અધ્યાપકો અને વિદ્યાર્થીઓ મોટી સંખ્યામાં ઉપસ્થિત રહ્યા હતા.
રાષ્ટ્રીય શિક્ષણ દર 74.04 % સામે વિદ્યાનગરનો શિક્ષણ દર 90.70 % છે: ડો.કે.કસ્તૂરીરંગન
પદવીદાન સમારોહમાં દીક્ષાંત પ્રવચન આપતાં કમિટી ફોર નેશનલ એજ્યુકેશન પોલિસીના ચેરમેન ડો.કે.કસ્તૂરીરંગને જણાવ્યું હતું કે, વલ્લભ વિદ્યાનગર ગુજરાતનું એજ્યુકેશન હબ છે. વલ્લભ વિદ્યાનગરનો શિક્ષણ દર ૯૦.૭૦ ટકા છે જે રાષ્ટ્રીય શિક્ષણ દર ૭૪.૦૪ ટકાની સરખામણીમાં ઉંચો છે. સરદાર પટેલ યુનિવર્સિટી દ્વારા ૧૧ ફેકલ્ટીમાં વિવિધ અભ્યાસક્રમ ચલાવવામાં આવે છે ત્યારે એમાં એપ્લાઇડ પોલિમર, કોમ્પ્યુટર એપ્લિકેશન, નેનો ટેક્નોલોજી, બાયોઇન્ફોર્મેટીક્સ, બાયોટેક્નોલોજી, જીનેટીક્સ, મટીરીયલ સાયન્સ અને મીડિયા સ્ટડીઝ જેવી ફેકલ્ટીનો ઉમેરો કરવો જોઇએ. યુનિવર્સિટી રાષ્ટ્ર નિર્માણના પાયાનો આધાર છે. આજે ભારત વિશ્વની સાતમી સૌથી મોટી ઇકોનોમી છે. કદાચ વર્ષ ૨૦૫૦ કે તેથી પહેલા વિશ્વના જીડીપીમાં ભારતનો હિસ્સો ૬ ટકાથી વધીને ૧૦ ટ્રિલીયન ડોલર ઉપરાંત થઇ જશે. જે જાપાનની સમકક્ષ અને વિશ્વની ત્રીજા નંબરની સૌથી મોટી ઇકોનોમી બની રહેશે. જે દેશના યુવાઓ આવનારા પરિવર્તનને સમજી શકે તે દેશો સફળતા મેળવે છે. પ્રધાનમંત્રી નરેન્દ્ર મોદીએ મન કી બાતમાં સાયન્સ અને ટેક્નોલોજી વિશે વાત કરી હતી કે સાયન્ટીસ્ટ અને ટેક્નોલોજીસ્ટ સમાજના આરોગ્ય, પીવાના પાણી, ગુણવત્તાયુક્ત શિક્ષણ, પર્યાવરણ અને કૃષિ ઉત્પાદકતામાં સુધારો લાવવા માટેની સમસ્યાઓના સરળ ઉપાયો શોધી શકે છે.